b'\n_START_ARTICLE_\nOsebno ime (faraon)\n_START_SECTION_\nVidez\n_START_PARAGRAPH_\nNaziv Sa-R\xc3\xaa, sin Raja, se je pisal z znakoma za son\xc4\x8dni disk in gosjo pod njim. Na za\xc4\x8detku sta bila oba znaka napisana za kartu\xc5\xa1o s kraljevim imenom, kar se je bralo \xc2\xbbkralj Spodnjega in Gornjega Egipta, kralj XXX, sin Raja\xc2\xab. Kasneje sta se znaka pisala pred kartu\xc5\xa1o, kar se je bralo \xc2\xbbsin Raja, kralj XXX\xc2\xab. Hieroglifi, ki so pomenili kraljevo osebno ime, so se pisali v kartu\xc5\xa1i.\n_START_SECTION_\nSimbolika\n_START_PARAGRAPH_\nMed vladavino kralja D\xc5\xbeedefreja iz \xc4\x8cetrte dinastije je kult son\xc4\x8dnega boga Raja desegel nov vi\xc5\xa1ek. Egip\xc4\x8danski kralji so za\xc4\x8deli verjeti, da so sinovi Raja, ki je takat postal najvi\xc5\xa1ji od vseh egip\xc4\x8danskih bogov. Kasneje se je verovanje spremenilo in Raja so poistovetili z bogom Amonom.\n_START_SECTION_\nUvedba in zgodovina\n_START_PARAGRAPH_\nNajstarej\xc5\xa1a znana raba naziva Sa-R\xc3\xaa (sin Raja) je iz obdobja kralja D\xc5\xbeedefreja, tretjega iz \xc4\x8cetrte egip\xc4\x8danske dinastije, in njegovega naslednika Kufuja. Najstarej\xc5\xa1i sledovi kulta sonca v Starem Egiptu, takrat osredoto\xc4\x8deni na sonce kot nebesno telo, so se pojavili v Drugi dinastiji (okoli 2890 \xe2\x80\x94 okoli 2686 pr. n. \xc5\xa1t.), morda pod njenim drugim vladarjem Nebro. Nebra je bil prvi kralj, ki je kot del svojega Horovega imena uporabljal simbol sonca. Vzpon kulta son\xc4\x8dnega boga se je prvi\xc4\x8d manifestiral pod kraljem Peribsenom sredi Druge dinastije. Slednji je son\xc4\x8dni disk postavil nad podobo boga Seta. Pod kraljem D\xc5\xbeoserjem, ustanoviteljem Tretje dinastije, so se pojavila tudi prva osebna imena princev in visokih uradnikov, povezana z Rajem._NEWLINE_Razvoj kulta sonca je dosegel nov vi\xc5\xa1ek, ko je D\xc5\xbeedefre postavil boga Raja nad vse druge bogove in za\xc4\x8del nase gledati kot na Rajevega sina. V tem \xc4\x8dasu je naziv Rajev sin kljub temu ostal samo dodatek k nazivu nswt-bity, ki je pomenil \xc2\xbbon od trsti\xc4\x8dja in \xc4\x8debele\xc2\xab in \xc2\xbbkralj Gornjega in Spodnjega Egipta\xc2\xab in je bil tradicionalen uvod v vladarjevo ime. V tem zgodnjem obdobju egip\xc4\x8danske zgodovine sta bila osebno ime in priimek zelo verjetno eno samo ime. Od poznega Srednjega kraljestva dalje (okoli 2055-1650 pr. n. \xc5\xa1t.) sta se Sa-R\xc3\xaa in naziv niswt-bity za\xc4\x8dela pisati pred kartu\xc5\xa1o s kraljevim imenom. V vmesnem \xc4\x8dasu je kralj Neferirkare Kakai, tretji vladar Pete dinastije (okoli 2490 - 2345 pr. n. \xc5\xa1t.), prvi lo\xc4\x8dil naziva nswt-bity in Sa-R\xc3\xaa in ju spremenil razli\xc4\x8dni in neodvisni imeni, ki se zdaj imenujeta priimek(prenomen) in osebno ime (nomen). Sa-R\xc3\xaa je postal novo \xc2\xbbveliko ime egip\xc4\x8danskih kraljev\xc2\xab._NEWLINE_Po Srednjem kraljestvu so faraoni osebno ime in priimek pogosto pisali v lo\xc4\x8denih kartu\xc5\xa1ah, kar je med egiptologi povzro\xc4\x8dilo nekaj zmede. Vzrok za zmedo so bile razlike med kraljevimi imeni, ki jih je v 3. stoletju pr. n. \xc5\xa1t. zapisal Maneto v svoji Zgodovini Egipta (Aegyptiaca), in imeni kraljev v starih egip\xc4\x8danskih seznamih, na primer v Abido\xc5\xa1kem, Sakarskem in Torinskem seznamu kraljev iz ramze\xc5\xa1kega obdobja (okoli 1292 \xe2\x80\x94 1189 pr. n. \xc5\xa1t.). Medtem ko je Maneto zapisal helenizirane razli\xc4\x8dice imen kraljev, so v ramze\xc5\xa1kih seznamih samo priimki, zato je bilo te\xc5\xbeko ugotoviti, katero osebno ime spada s kateremu priimku. Razen tega so \xc5\xa1tevilni vladarji v kasnej\xc5\xa1ih obdobjih v napisih pisali ali kartu\xc5\xa1no razli\xc4\x8dico svojega imena ali priimek. Zanesljivo povezavo obeh imen s katerim koli kraljem so omogo\xc4\x8dali samo napisi, na katerih sta bili obe imeni napisani skupaj.'